**Cyfarfod: Bwrdd Plismona**

**Lleoliad: Cyfarfod *Teams***

**Dyddiad: 6 Medi 2023**

**Amser: 10:00-11:52**

|  |  |
| --- | --- |
| **Aelodau:** | Prif Gwnstabl, Dr Richard Lewis (PG)Comisiynydd yr Heddlu a Throseddu, Dafydd Llywelyn (CHTh)Prif Weithredwr, Carys Morgans, SCHTh (PW)Prif Swyddog Cyllid, Beverley Peatling, SCHTh (PSC) |
| **Hefyd yn Bresennol:** | Swyddog Staff, Ditectif Arolygydd Delyth Evans (DE)Cymorth Gweithredol, Ellen Jones, SCHTh |

1. **Ymddiheuriadau a Chyflwyniadau**

Croesawodd y CHTh bawb i’r cyfarfod. Ystyriwyd bod y cofnodion o’r cyfarfod diwethaf, a gynhaliwyd ar 15 Awst 2023, yn adlewyrchiad gwir a chywir o’r cyfarfod.

|  |  |  |
| --- | --- | --- |
| **Rhif y Cam Gweithredu**  | **Crynodeb o’r Cam Gweithredu**  | **Diweddariad**  |
| PB 224 | SCHTh i baratoi datganiad i’r wasg leol mewn perthynas â lansio’r Pecyn Troseddau a Pherfformiad Digidol cenedlaethol. |  Yn mynd rhagddo gyda Phennaeth Ymgysylltu a Chyfathrebu SCHTh – SCHTh a’r Heddlu i gyhoeddi datganiad i’r wasg ar y cyd a chynnal sesiwn wybodaeth rithwir. I’w gwblhau erbyn diwedd Medi 2023 |
| PB 230 | SCHTh i adolygu cyhoeddi perfformiad yr Heddlu.  | Ar Waith –trafodwyd gyda’r Uwch-arolygydd Dros Dro Louise Harries ar 11/9 a fydd yn ei fwydo i ddigwyddiad Gwella Parhaus y Tîm Perfformiad.  |
| PB 243 | Y PG i adolygu’r ôl-groniad o ran Rhyddid Gwybodaeth a rhoi ymateb i’r CHTh drwy ohebiaeth. | Ar Waith – Darperir ymateb yr Heddlu yng nghyfarfod 21 Medi.  |
| PB 244 | Ail-ymweld â’r Gofyniad Plismona Strategol yng nghyfarfod y Bwrdd Plismona ar 6 Medi  | Wedi’i gwblhau – Ar yr Agenda |
| PB 251 | Tîm Ymgysylltu a Chyfathrebu SCHTh i ymgysylltu â gweithgarwch INTACT. | Wedi’i gwblhau  |
| PB 252 | Yr Heddlu a SCHTh i drefnu diwrnod drysau agored ym Mhencadlys yr Heddlu. | Yn mynd rhagddo gyda Swyddog Ymgysylltu SCHTh |
| PB 253 | Yr Heddlu i greu cylchlythyrau digidol, mewn ymgynghoriad â SCHTh.  | Yn mynd rhagddo gyda Rhingyll 780 Darren Crockford a SCHTh  |
| PB 254 | Y Pennaeth Rheoli Digwyddiadau a Chyswllt i roi gwybodaeth am strwythur newydd yr adrannau.  | Wedi’i gwblhau – cynhaliwyd cyfarfod briffio ar 11/09/23  |
| PB 257 | Trefnu cyfarfod rhwng CHTh a’r Rhingyll Ian Price i drafod Asesiad Strategol y Ffyrdd. | Cwblhawyd – cynhaliwyd cyfarfod ar 4 Medi  |

1. **Diweddariad ynghylch camau gweithredu o gyfarfodydd blaenorol**

***PB224 – Cyhoeddi’r Pecyn Troseddau a Pherfformiad Digidol cenedlaethol* –** Rhoddodd y CHTh wybodaeth am sgyrsiau a gynhaliwyd gyda Phennaeth Strategaeth a Pholisi SCHTh, gan fynegi pryderon ynghylch yr anawsterau o gwmpas gweithredu Niche. Ceisiodd CHTh sicrwydd gan y PG ynglŷn â pha mor hir y bydd gweithredu Niche yn effeithio ar systemau data. Dywedodd y PG wrth y CHTh bod cynllun gwaith wrthi’n cael ei ddatblygu. Cydnabu’r anawsterau a nododd y byddai materion yn cael eu datrys yn 2024.

***PB243 – Ôl-groniad Rhyddid Gwybodaeth –*** Dywedodd y PG wrth y CHTh bod cyfarfod perfformiad data’n cael ei gynnal ar 7 Medi ac y byddai’r ôl-groniad Rhyddid Gwybodaeth yn cael ei drafod yn y cyfarfod hwnnw. Awgrymodd y PG fod yr Heddlu’n rhoi diweddariad yn y cyfarfod nesaf. Croesawodd y CHTh yr awgrym hwn.

***PB257 –******Asesiad Strategol y Ffyrdd –*** Cydnabu’r CHTh y cyfarfod a gynhaliwyd ar 4 Medi gyda’r Rhingyll Ian Price a phwysleisiodd ei bwysigrwydd oherwydd lefel uchel y marwolaethau o ganlyniad i wrthdrawiadau traffig y ffyrdd ar heolydd ardal Dyfed-Powys. Rhoddodd y CHTh wybod am y trafodaethau cadarnhaol a gafwyd yn ystod y cyfarfod. Nododd yr ymgysylltu gwych gan y Rhingyll Ian Price a mynegodd ei ddiolch am ei waith parhaus ac am ymgysylltu â SCHTh. Nododd y PG bwysigrwydd y gwaith hwn ac awgrymodd y gellir defnyddio asesiad strategol y ffyrdd i addysgu ac annog awdurdodau lleol ardal Dyfed-Powys i wneud newidiadau. Rhoddodd y CHTh wybod i’r PG am gyfarfodydd sydd wedi’u trefnu gyda Phrif Weithredwyr awdurdodau lleol ardal Dyfed-Powys, a nododd y byddai trafodaethau’n cynnwys diogelwch y ffyrdd. Awgrymodd y CHTh y gallai llythyr ar y cyd gael ei anfon yn y dyfodol at yr awdurdodau lleol a Llywodraeth Cymru. Croesawodd y PG yr awgrym hwn.

**Cam Gweithredu: Anfon llythyr ar y cyd i Lywodraeth Cymru ac awdurdodau lleol yn ardal Dyfed-Powys mewn perthynas â diogelwch y ffyrdd.**

1. **Eitemau Sefydlog**
2. Diweddariad y Prif Gwnstabl

Diolchodd CHTh y PG am yr adroddiad cynhwysfawr a ddarparwyd. Rhoddodd y PG drosolwg o ddiweddariadau gweithredol a sefydliadol, gan dynnu sylw at faterion megis Ymgyrch Cambrian. Rhoddodd y PG wybod i’r CHTh am lythyr a anfonwyd at y Swyddfa Gartref yn rhoi manylion am yr anawsterau y mae’r Heddlu’n eu hwynebu wrth blismona’r brotest yn Llanelli.

Rhoddodd y PG wybod i’r CHTh fod yr Heddlu’n cynnal digwyddiad lles Prif Swyddogion ar 20 Medi a bod croeso i’r PG a SCHTh fynd iddo. Dywedodd y PG wrth y CHTh nad oedd yr Heddlu wedi llwyddo i benodi Pennaeth Cyfathrebu Corfforaethol newydd. Aeth y PG ymlaen i ddweud bod yr Heddlu wedi derbyn adroddiad PEEL Arolygiaeth Heddluoedd a Gwasanaethau Tân ac Achub Ei Fawrhydi a nododd ei adborth cadarnhaol gyda dau faes angen eu gwella. Dywedodd y PG wrth y CHTh bod yr Heddlu’n mynd i herio rhai o’r argymhellion a nododd y byddai’r data a’r llythyr yn cael eu hanfon at y CHTh i’w hystyried. Nododd y PG bod gwaith ariannol yr Heddlu wedi’i nodi fel maes arfer cadarnhaol a mynegodd ei ddiolch i’r Cyfarwyddwr Cyllid (CC) a’r Prif Swyddog Cyllid (PSC) am eu gwaith caled parhaus.

Cafwyd trafodaeth ynglŷn â staffio ac Adolygiad yr Heddlu. Sicrhaodd y PG y CHTh bod yr Heddlu wedi ymgysylltu ag UNSAIN mewn perthynas â’r newid i’r Tîm Prif Swyddogion. Nodwyd hefyd bod y DBG Claire Parmenter wedi rhoi gwybod am ei bwriad i ymddeol ym mis Rhagfyr 2023.

1. Diweddariad Comisiynydd yr Heddlu a Throseddu

Rhoddodd CHTh drosolwg o’r diweddariad, gan dynnu sylw at ei ymrwymiadau diweddar, gan gynnwys presenoldeb yn Sioe Sir Benfro a chyfarfod Siambr Fasnach Llanelli. Rhoddodd CHTh wybod i’r PG bod pryderon ynghylch Gwesty Parc y Strade ac oriau agor gorsafoedd heddlu wedi’u codi yn ystod y cyfarfod. Nododd CHTh bwysigrwydd cyfathrebu â chymunedau Dyfed-Powys i’w hysbysu am oriau agor gorsafoedd.

1. Adolygiad yr Heddlu

Rhoddodd y PG drosolwg o’r sefyllfa ariannol bresennol. Nodwyd na fu unrhyw newidiadau sylweddol ers yr adroddiad diwethaf a roddwyd i’r cyfarfod diwethaf a gynhaliwyd ar 15 Awst 2023. Dywedodd y PSC fod cyfarfodydd rheolaidd yn cael eu cynnal gyda’r CC.

ch. Caffael / Cytundebau

Ni nodwyd materion i’w trafod.

1. **Materion i’w Trafod**
	1. Gofyniad Plismona Strategol

Nododd y CHTh y briff a roddwyd gan SCHTh gyda'r argymhellion y tynnwyd sylw atynt ynddo. Cytunodd y PG a’r CHTh y byddai ymateb ysgrifenedig yr Heddlu’n cael ei ddarparu yng nghyfarfod nesaf y Bwrdd Plismona.

**Cam Gweithredu: Darparu ymateb yr Heddlu i’r cyfarfod briffio ar y Gofyniad Plismona Strategol yng nghyfarfod 21 Medi 2023.**

1. **Maes Ffocws:**  Ymgysylltu â chymunedau
	1. Adborth o’r Arolwg Cyhoeddus ac Ymgysylltu

Cydnabu CHTh a’r PG yr adroddiadau a ddarparwyd, a nodwyd y rhestr o argymhellion er ystyriaeth yr Heddlu. Cafwyd trafodaeth mewn perthynas ag uchafu ymgysylltu a chyfleoedd yn y dyfodol, a sut i ddefnyddio’r adborth a dderbyniwyd. Ailadroddodd CHTh bwysigrwydd ymgysylltu â’r cymunedau i’w hysbysu am faterion pwysig, gan gynnwys oriau agor gorsafoedd, perfformiad 101 a 999 a Thimoedd Plismona Bro. Croesawodd CHTh drafodaeth gydag unigolion allweddol er mwyn datblygu materion a chytunwyd y byddai trafodaeth yn cael ei gynnal ar ôl cyfarfod nesaf y Bwrdd Plismona gydag aelodau allweddol o bersonél yr Heddlu a SCHTh.

**Cam Gweithredu: Trafodaeth mewn perthynas ag ymgysylltu cyhoeddus i ddigwydd ar ôl cyfarfod y Bwrdd Plismona ar 21 Medi.**

Cafwyd trafodaeth ynghylch yr adolygiad o oriau agor gorsafoedd heddlu. Dywedodd y PG wrth y CHTh bod yr adolygiad wedi’i gwblhau a’i weithredu a chytunodd y gellir rhannu’r adolygiad gyda SCHTh.

**Cam Gweithredu: Rhannu’r adolygiad o oriau agor gorsafoedd heddlu gyda SCHTh.**

* 1. Adborth ynghylch yr ymgynghoriad ar 'Y Sgwrs'

Cydnabu’r CHTh y gynhadledd Fforwm Ieuenctid a gynhaliwyd a’r trafodaethau cadarnhaol a gafwyd. Nododd CHTh yr argymhellion o fewn yr adroddiad adborth a cheisiodd sicrwydd wrth y PG eu bod yn cael eu hystyried. Hysbysodd y PG y CHTh bod adborth yn cael ei ystyried a’i gynnwys yn y portffolio cenedlaethol fel rhan o’i rôl fel yr arweinydd cenedlaethol ar gyfer cyffuriau. Croesawodd CHTh ymateb i’r adroddiad a fydd yn cael ei rannu â’r Fforwm Ymgysylltu â Phobl Ifainc. Awgrymodd CHTh wrth y PG eu bod yn mynd i gyfarfod Ymgysylltu â Phobl Ifainc yn y dyfodol.

**Cam Gweithredu: Yr Heddlu i ddarparu ymateb i adborth ynghylch yr ymgynghoriad ar ‘Y Sgwrs’ drwy ohebiaeth i SCHTh.**

1. **Materion i’w Trafod**

Ni chodwyd unrhyw faterion i’w trafod.

1. **Unrhyw Fusnes Arall**
	1. Cymdeithas yr Iaith

Cydnabu CHTh yr ohebiaeth a dderbyniwyd ac awgrymodd wrth y PG eu bod yn cwrdd â Chymdeithas yr Iaith er mwyn trafod ymhellach. Nododd y PG ei siom wrth dderbyn y llythyr. Croesawodd y PG gyfarfod i sicrhau Cymdeithas yr Iaith am yr hyn sy’n cael ei wneud o fewn yr Heddlu i hyrwyddo’r Gymraeg. Ceisiodd y CHTh sicrwydd o ran sut y bydd yr Heddlu’n atal hyn rhag digwydd eto. Nododd y PG y bydd swyddogion yn cael eu hatgoffa am gyfrifoldebau’r Heddlu a nodir o dan Ddeddf yr Iaith Gymraeg.

1. Cais Cyfarfod Ymgysylltu Arfau Saethu

Cydnabu CHTh yr ohebiaeth a dderbyniwyd a cheisiodd sicrwydd gan y PG mewn perthynas â’r pryder parhaus hwn. Croesawodd CHTh awgrymiadau’r PG o ran sut i ymgysylltu’n well â’r dalwyr trwydded. Hysbysodd y PG y CHTh am rai pryderon staffio o fewn yr adran, ond croesawodd yr awgrym i gynnal digwyddiad ymgysylltu a gynhelir gan yr Heddlu. Awgrymodd y PG y gellid defnyddio’r sesiwn ymgysylltu i hysbysu dalwyr trwydded am y cynllun sydd mewn grym i ddatrys eu pryderon ac addysgu dalwyr trwydded ynghylch sut y gallant helpu.

**Cam Gweithredu: Yr Heddlu i drefnu sesiwn rhithwir er mwyn mynd i’r afael â phryderon o ran trwyddedu arfau saethu.**

**Adolygiad o’r holl gamau gweithredu a gymerwyd a phenderfyniadau a wnaed** *(Cadeirydd)*

|  |  |  |
| --- | --- | --- |
| **Rhif y Cam Gweithredu**  | **Crynodeb o’r Cam Gweithredu** | **I’w ddatblygu gan** |
| PB 260 | Darparu ymateb yr Heddlu i’r cyfarfod briffio ar y Gofyniad Plismona Strategol yng nghyfarfod 21 Medi 2023.  | Yr Heddlu |
| PB 261 | Anfon llythyr ar y cyd i Lywodraeth Cymru ac awdurdodau lleol yn ardal Dyfed-Powys mewn perthynas â diogelwch y ffyrdd. | Yr Heddlu a SCHTh |
| PB 262 | Trafodaeth mewn perthynas ag ymgysylltu cyhoeddus i ddigwydd ar ôl cyfarfod y Bwrdd Plismona ar 21 Medi. | SCHTh |
| PB 263 | Rhannu’r adolygiad o oriau agor gorsafoedd heddlu gyda SCHTh. | Yr Heddlu |
| PB 264 | Yr Heddlu i ddarparu ymateb i adborth ynghylch yr ymgynghoriad ar ‘Y Sgwrs’ drwy ohebiaeth i SCHTh. | Yr Heddlu |
| PB 265 | Yr Heddlu i drefnu sesiwn rhithwir er mwyn mynd i’r afael â phryderon o ran trwyddedu arfau saethu. | Yr Heddlu  |

DIWEDD